C 87/54
7.
HU
Az Európai Unió Hivatalos Lapja
2023.3.9.
Fontosabb borszőlőfajták Glera B. – Serprino
8.
A kapcsolat(ok) leírása
8.1.
„Asolo Prosecco / Asolo” – bor, pezsgő, minőségi pezsgő, illatos minőségi pezsgő és gyöngyözőbor kategóriák A földrajzi területre vonatkozó információk A kapcsolat szempontjából releváns természeti tényezők Az Asolo Prosecco / Asolo OEM előállítási területe Veneto régióban található, a Montello és Colli di Asolo dombvidéken Treviso tartományban.
Ez a két dombvidék 100–450 méteres tengerszint feletti magasságban harmonikus tájat alkot a lankás lejtőkkel és hajlatokkal.
Különösen a Montello-hegységben gyakoriak a pedogén rétegből származó karsztképződmények, amiről a tökéletes földalatti vízelvezető rendszert alkotó több mint 2 000 különböző méretű víznyelőhely tanúskodik.
A dombok cementált kőzetből felépülő kemény aggregátumok alkotta nagy méretű képződményekből állnak, amelyeket művelésre alkalmas márgás-agyagos vagy márgás-homokos talaj borít, amely az időjárási elemeknek kitéve hajlamos fellazulni.
Jellegzetesen vörös színe ősi eredetét bizonyítja.
A talajok nem karbonátosak, savasak, közepesen mélyek, víztartó képességük jó, és jelentős ásványtartalommal rendelkeznek.
Mivel nem mentek keresztül jelentősebb bolygatásokon, eredeti jellemzőik megőrződtek, rétegtani felépítésük és textúrájuk érintetlen maradt.
A szerves anyagban nagy fokú mikrobiológiai tevékenység zajlik, ami biztosítja a tápanyagok azonnali elérhetőségét.
A szőlőtermő terület sajátos éghajlati viszonyoknak örvend: enyhe tavaszok, nem túl forró nyarak és enyhe őszök jellemzik, köszönhetően annak, hogy a szőlőültetvények déli fekvésűek, és a dombok a hideg északkeleti szelekkel merőlegesen helyezkednek el.
A nyári átlaghőmérséklet 22,6 oC, és a legmagasabb hőmérsékleteket júliusban mérik.
Az ősz meleg és száraz, a nappali és az éjszakai hőmérséklet között pedig jelentős eltérések tapasztalhatók.
A csapadékmennyiség nagy része áprilistól szeptemberig esik, nagyjából egyenletes eloszlásban.
A talaj laza szerkezetének köszönhetően az esővíz gyorsan felszívódik az altalajba, a lejtős talaj pedig könnyen el tudja vezetni a felesleges vízmennyiséget.
A kapcsolat szempontjából releváns történelmi és emberi tényezők A Colli di Asolo és Montello domboldalain elsőként bencés szerzetesek ültettek és gondoztak szőlőket, ezt a tevékenységet később a Velencei Köztársaság folytatta.
A szerzetesek Kr. u.
1000 körül telepedtek le ezen a területen, elsősorban a vidori Santa Bona kolostorban és Nervesában, a montellói karthauzi kolostorban.
Munkájuk nagy hatással volt a térségen belüli gazdálkodás és szőlőművelés történetére, és segítette annak a napjainkban is nagyon eleven kultúrának a kialakulását, amelynek középpontjában a szőlőtermesztés és a bor áll.
A 14. század második felében, amikor a terület velencei kézbe került, gyorsan felismerték, hogy a Colli di Asolo és a montellói dombság jelentős szőlőtermő vidék.
A 15. században már exportálták a borokat.
A 16. században a jómódú velencei nemesi osztályok villákat, „barchesse”-t (nyitott pajtákat) és vadászházakat építettek a hozzájuk tartozó szőlőskertekkel, és ekkortájt honosodott meg a területen a szőlőtermesztés és a borkészítés hagyományaiból fakadó szépség és minőség keresésére irányuló arisztokratikus törekvés.
A dombokat a legismertebb személyiségek méltatták, borai pedig keresettek voltak.
Velencében összehasonlították azokat a Görögországból szállított borokkal, és egyharmaddal magasabb adót vetettek ki rájuk, mivel jobbnak tartották azokat, mint a más területekről származó borokat.
A talajok morfológiai jellemzői megmaradtak, és a földek hasznosítása ma is olyan, mint amilyennek a múltbeli utazók leírták: a szőlőültetvények más kultúrákkal váltakoznak, ahogyan az a családi gazdaságokra jellemző volt a régi időkben.
8.2.
„Asolo Prosecco / Asolo” – pezsgő, minőségi pezsgő, illatos minőségi pezsgő és gyöngyözőbor kategóriák Ok-okozati összefüggés a minőség, a termék jellemzői és a földrajzi környezet, valamint a természeti és emberi tényezők között.
Az „Asolo Prosecco” OEM pezsgők és gyöngyözőborok színe változó intenzitású szalmasárga, a pezsgő esetében hosszan tartó habbal, a gyöngyözőbor esetében pedig apró buborékok jól látható képződésével.